Bei dene aundan Quodlibets und Vuagspüla vom Nestroy is sei Autornschåft sicha, owa då liegt de Såch a bissl aundas. Da Otto Rommel nimmt au, dass des Stückl woahscheinli a Weidabeoawatung von da Pressburg-Grazer Magischen Eilwagenreise von 1830 is, de dem Nestroy jo aufn daumoilichn Theatazedl zuagschriebn wuan is. Da Theatazedl von dem Stückl då nennt owa in Nestroy net, olladings aa kan aundan Autorn oda Beoawata. Des is owa ka sichara Hinweis drauf, dass ea net da Autor warat, weul ea zu dera Zeit no hauptsächli ois Schauspüla und no net ois Autor gsehgn wuan is. Soichane Gelegnheitsoawatn san aa meistns vom Benefizianten söwa zsammengstöllt wuan, was für de Schauspüla und bsundas füa jüngare Kollegn von eahna daumois a Routin woa. Ois Benefiziant könntats oiso da Hopp gwesn sei, ois jüngars Ensemblemitglied owa wiedarum da Nestroy. Dass des Werkl von 1830 Vualäufa is, kenntat oiso scho meglich sei – dagegn is zum sågn, dass etliche in dem vurichn Quodlibet eibautn Stückln in da Weana Version net vuakumman und dass des Weana Manuskript net amoi Korrektuan vom Nestroy seina Haundschrift zagt. Da Sammler vom 28.xa0Juni 1832 schreibt sogoa ausdrückli in Friedrich Hopp, dea a routinierta Stücklschreiba woa, de Zsaummstöllung zua. Des tätat aa erkläan, dass im Gegnsåtz zu 1830 des Stückl von 1832 a „überraschendes Durcheinander“ (Zitat im Sammler) von de Textauszüg aufweist, wås sunstn beim Nestroy eigentlich net passiat is.